[{"text_idx": "#000000", "text": "Tago 4: Zlatograd kaj greklanda limo"}, {"text_idx": "#000001", "text": "Hodiau\u0306 ni vizitis etnografian centron en Zlatograd, malgranda montara urbo 60 km for de Kardj\u0302ali. Zlatograd iam estis industria kaj minista urbo, parte g\u0302i restas tia ankau\u0306 nun, sed gravan rolon en g\u0302ia vivo nun okupas la etnografiaj kvartaloj, listigitaj inter la cent plej vidindaj lokoj de Bulgario."}, {"text_idx": "#000002", "text": "La etnografia centro de Zlatograd similas nenion alian, kion mi antau\u0306e vidis. Ne estas subc\u0302iela muzeo de nordia tipo, kiam oni alportas lignajn domojn de la tuta lando al unu loko. Estas normala urbo, kie homoj vivas sian kutiman vivon en siaj malnovaj domoj, sed la eksteraj\u0302o de la domo estas konservata de privata entrepreno lau\u0306 la kutima stilo de tiu c\u0302i regiono (rondaj fumtuboj interalie). En la subaj etag\u0302oj de pluraj tiaj tradiciaj domoj estas metiejoj, kie laboras lokaj majstroj kaj vendas siajn varojn al la turistoj."}, {"text_idx": "#000003", "text": "Mi ac\u0302etis du tranc\u0302ilojn kaj ankorau\u0306 iajn aferojn. Temas ne pri \u201esuveniroj\u201c, kiujn jam pluraj ne scias kien meti en siaj hejmoj, sed g\u0302uste uzeblaj aj\u0302oj: kusenoj, litkovriloj, vestoj, tranc\u0302iloj, mang\u0302ilaro, ledaj\u0302oj ktp. Mi estis preparita al vizito de Zlatograd (legis pri g\u0302i rete iojn), sed tamen estis forte impresita. La urbo ekster la etnografia parto estas tre pitoreska, do pli longa promeno lau\u0306 g\u0302i estas bona ideo. En la urbo estas kelkaj hoteloj, kaj bulgaroj (eble ankau\u0306 eksterlandanoj) venas por kelkaj tagoj \u2014 por viziti ne nur la muzeojn kaj la metiejojn, sed ankau\u0306 la ekstermuzeajn partojn de la urbo, la romian ponton, la malgrandajn preg\u0302ejetojn de otomana tempo, la naturajn vidindaj\u0302ojn kaj la strutan bienon. Se kredi pag\u0302aron de la komunumo Zlatograd, ie en apudeco de la urbo ekzistas vojetoj por promenoj (i. a. biciklaj) tra la urbo, supozeble eblas lui biciklon (sed mi ne finesploris la aferon)."}, {"text_idx": "#000004", "text": "Bulgaroj zorge konservas rememoron pri nacia Renaskig\u0302o, kiu okazis c\u0302i tie en la 19-a jarcento; en Zlatograd estas muzeo pri la \u201ereciproka mezlernejo\u201c, ekfunkciinta en 1852. Reciprokaj lernejoj estis populara maniero eduki infanojn; tie pli ag\u0302aj infanoj instruis al la malpli ag\u0302aj, tiel oni kontrau\u0306staris mankon de instruistoj. En la muzeo, inter la ne multaj (kelkdek) montrataj malnovaj libroj, estas ankau\u0306 lernolibro de Esperanto por bulgaroj, eldonita en Sofia en 1912. Mi multe fotis g\u0302in kaj elmetos la fotojn."}, {"text_idx": "#000005", "text": "Post Zlatograd ni vizitis strutan bienon (nenio por rakonti: estas amuzaj grandaj birdojn, necesas vidi) kaj preg\u0302ejeto c\u0302e la greklanda limo. Antau\u0306 tri monatoj ankorau\u0306 mankis preta vojo al Grekio, sed oni jam finkonstruas g\u0302in, establas c\u0302eliman trapasejon kaj planas malfermi la vojon inter Zlatograd kaj Ksanti jam komence de 2010."}, {"text_idx": "#000010", "text": "1. Dum la pau\u0306zo inter miaj matenaj kaj posttagmezaj lecionoj mi anstatau\u0306 preni por riparado mp3-ludilon, revenis hejmen. Estis bela sperto..."}]